Linnéa Myhre

Linnéa Solli Myhre (født 1990) er en norsk forfatter, podkastvert, blogger og NRK-profil. 

 Biografi 
 Melodi Grand Prix Junior 
Som en del av trioen Mabelin deltok Myhre i den første utgaven av MGPjr i 2002 med «Det var en gang». Bidraget kom på tiende- og sisteplass med ti poeng. «Det var en gang» er med på albumet Melodi Grand Prix Junior 2002, som lå ti uker på VG-lista med en fjerdeplass som beste plassering.

 Blogger 
Myhre ble først kjent for offentligheten som blogger. Bloggen hennes var blant landets mest leste, med daglig besøk av over  unike lesere. Hun ble i 2011 kåret til årets beste blogger under Vixen Blog Awards og Costume Awards. 

 TV 
Den 29. november 2011 startet nettserien La Linnéa Leve med Myhre og Andreas Øverland på nettsidene til NRK. Serien handlet om psykiske lidelser og tok utgangspunkt i Myhres depresjon, som hun hadde fått psykologbehandling for gjennom mange år.

Høsten 2014 var Myhre deltaker i underholdningsprogrammet Skal vi danse på TV 2 og ble nummer tre. I 2019 var hun deltager på TV3s Camp Kulinaris der hun endte på andreplass. I 2021 var hun å se i Bloggerne. Hun deltok også i sesong 2 av Kompani Lauritzen, der hun endte på andreplass bak skuespiller Carl Martin Eggesbø.  

Høsten 2021 debuterte Myhre som VGTV-programleder med blogg-programmet Da vi styrte internett, der hun tok for seg detaljer om karrieren og kjendislivet til bloggerne Kristin Gjelsvik, Anna Rasmussen, Julianne Nygård, Trine Grung og Stina Bakken.

I 2023 kom Myhres andre VGTV-program – Søvnløs som omhandler søvnutfordringene hennes – hun har ikke sovet godt så lenge hun kan huske. Det vil hun gjøre noe med. I dokumentarserien Søvnløs møter hun søvneksperter, leger og andre mennesker med søvnproblemer, i håp om å finne svarene på hvordan både hun og andre kan sove bedre. VGTV-serien vant Gullruten 2023 for Beste livsstilsprogram. Høsten 2023 kom Myhre på 2. plass i Maskorama utkledd som Spirrevippen.

Sammen med ektemannen Emil Gukild vant hun realtityserien 71° nord – team team i 2024. For deltakelsen i programmet vant de også publikumsprisen årets deltaker under Gullruten 2024.

 Forfatterskap 
Myhre ga ut romanen Evig søndag i 2012. Boka er definert som roman, men ligger tett opp til virkeligheten ettersom den følger ett år i hennes liv. I løpet av dette året begynner hun etter hvert motvillig å gå til psykiater for sine depresjoner, og Myhres problemer med tungsinn og spiseforstyrrelse står sentralt i boka. For boka mottok hun i 2012 Tabuprisen fra Rådet for psykisk helse.

Myhres andre roman Kjære ble utgitt i oktober 2014. Bok nummer tre, Hver gang du forlater meg, kom i 2016. I 2019 kom Myhres fjerde roman. Meg, meg, meg.

Gi meg alle detaljene ble lansert som en coffee table-bok i april 2021, og ble derved starten på VG forlag. Boka inneholder de usensurerte podkast-manusene, flere hundre bilder, private kommentarer og tekstmeldinger. 

I 2022 utga Myhre kokeboken Matglede sammen med God morgen, Norge-kokk Wenche Andersen.

Myhre og VGTV vant to priser for Gi meg alle detaljene-universet under mediekåringen Digiday Media Awards i 2022.

 Podcast 
Myhre har drevet podkasten Kvinneguidens venner sammen med Stine Melbø. Podkasten varte i to år, fra den startet i 2018 til 2020, og ble videreført i januar 2021 av VGTV under navnet Venner av Internett, frem til nedleggelsen i desember 2021. Høsten 2020 lanserte Myhre VGTV-podkasten Gi meg alle detaljene, der hun tar for seg skandaler og minneverdige hendelser i kjendis-Norge. Denne hadde sin siste sesong høsten 2024. For tiden leder hun podcasten Lev vel på NRK.

 Øvrig 
Myhre ble i 2010 utpekt av Anne-Kat. Hærland som hennes egen arvtaker som ung, kvinnelig stemme i offentligheten. Året etter ble hun kåret til Norges mest sexy kvinne av tidsskriftet Mann.

 Bibliografi 







 Referanser 

Kilder
 Presentasjon av Linnea Myhre i Forfatterkatalogen på Forfattersentrums nettsider
 Linnéa Myhre intervjuet om søvnvanskene av VG, NRK, TV 2 og Dagbladet.

 Eksterne lenker 


  La Linnéa leve på NRK P3
 Søvnløs på VGTV
 Søvnløs på Podme
 Da vi styrte internett på VGTV
 Samtale med Linnéa Myhre på FLYT-festivalen – lydopptak ved Bergen Offentlige Bibliotek 26. oktober 2019
 Kjære Linnéa Myhre – lydopptak ved Bergen Offentlige Bibliotek 20. januar 2015

Kategori:Norske bloggere
Kategori:Skal vi danse-deltakere
Kategori:Personer fra Molde kommune
Kategori:Deltakere i Melodi Grand Prix junior
Kategori:Vinnere av Gullruten
Kategori:Kompani Lauritzen-deltagere